U-I-243/08
Natisni
Opravilna št.:
U-I-243/08
Datum odločitve:
6. 11. 2008
ECLI:
ECLI:SI:USRS:2008:U.I.243.08
Akt:
Odlok o ustanovitvi javnega vzgojnoizobraževalnega in vzgojnovarstvenega zavoda v Občini Podvelka (Medobčinski uradni vestnik, št. 17/08), 3. odst. 28. čl.
Izrek:
Pobuda za začetek postopka za oceno ustavnosti in zakonitosti tretjega odstavka 28. člena Odloka o ustanovitvi javnega vzgojnoizobraževalnega in vzgojnovarstvenega zavoda v Občini Podvelka (Medobčinski uradni vestnik, št. 17/08) se zavrže.
Evidenčni stavek:
Ustavno sodišče ni pristojno za odločanje o ustavnosti in zakonitosti posamičnih aktov, zato je pobudo zavrglo.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Frančiška Čurin, Podvelka
Datum vloge:
6. 10. 2008
Vrsta odločitve:
sklep
Vrsta rešitve:
zavrženje
Dokument:
US28376
Dokument v PDF obliki:
U-I-243-08.pdf
79 KB
Prenesite datoteko
U-I-243/08-6
6. 11. 2008
SKLEP
Ustavno sodišče je v postopku za preizkus pobude Frančiške Čurin, Podvelka, na seji 6. novembra 2008
sklenilo:
Pobuda za začetek postopka za oceno ustavnosti in zakonitosti tretjega odstavka 28. člena Odloka o ustanovitvi javnega vzgojnoizobraževalnega in vzgojnovarstvenega zavoda v Občini Podvelka (Medobčinski uradni vestnik, št. 17/08) se zavrže.
Obrazložitev
1. Pobudnica izpodbija tretji odstavek 28. člena Odloka o ustanovitvi javnega vzgojnoizobraževalnega in vzgojnovarstvenega zavoda v Občini Podvelka (v nadaljevanju Odlok), ki ravnatelju, pomočniku ravnatelja ter njunim ožjim družinskim članom odvzema volilno pravico pri volitvah v svet zavoda. Pobudnica zatrjuje neskladje take ureditve s 14., 15., in z 43. členom Ustave.
2. Ustavno sodišče na podlagi četrte alineje prvega odstavka 160. člena Ustave odloča med drugim o ustavnosti in zakonitosti predpisov lokalnih skupnosti.
3. Izpodbijani Odlok ni predpis, temveč akt o ustanovitvi javnega zavoda. Takšen akt je posamičen akt, čeprav ga je v obliki odloka sprejel Občinski svet Občine Podvelka. Takšno stališče je Ustavno sodišče že zavzelo npr. v sklepih št. U-I-105/92 z dne 9. 11. 1994 (OdlUS III, 120) in št. U-I-67/05 z dne 10. 3. 2005. V postopku za oceno ustavnosti in zakonitosti predpisa Ustavno sodišče ni pristojno za odločanje o ustavnosti in zakonitosti posamičnih aktov.
4. Ker ne gre za akt, za presojo katerega bi bilo pristojno, Ustavno sodišče ni ugotavljalo izpolnjenosti drugih procesnih predpostavk, temveč je pobudo zavrglo.
5. Glede na četrti odstavek 5. člena Zakona o upravnem sporu (Uradni list RS, št. 105/06 – v nadaljevanju ZUS-1) se lahko zakonitost aktov državnih organov, izdanih v obliki predpisa, kolikor urejajo posamična razmerja, presoja v upravnem sporu. Pobudnica lahko sporno določbo izpodbijanega Odloka izpodbija s tožbo pri Upravnem sodišču v roku trideset dni od vročitve tega sklepa (četrti odstavek 23. člena ZUS-1).
6. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – ur. p. b.) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik